Document ID: /fineweb-2-swissfilter-quality_10-filterrobots/filtered/02038.jsonl.gz/1328

Uvestg Vitus Huonder aveva inoltrà sia demissiun sco quai ch'il dretg ecclesiastic prevesa, il di da ses 75avel anniversari l'avrigl.
Sco quai ch'il pledader dal uvestgieu da Cuira Giuseppe Grazia scriva, saja l'uvestg Vitus Huonder engraziaivel per la decisiun dal papa ch'el po restar uvestg per ulteriurs dus onns. Uschia saja la cuntinuitad da l'uvestgieu garantida, vegn l’uvestg cità.
Era l'antecessur da Huonder, Amédée Grab, era stà dus onns pli ditg en uffizi sco uvestg da Cuira.
Las reacziuns èn maschadadas
Sin la decisiun ch'uvestg Vitus Huonder restia dus onns dapli en uffizi ha il president da la conferenza dals uvestgs svizzers, Charles Morerod reagì cun ils pleds:
Nus avain intervegnì da la decisiun e sa chapescha che nus acceptain quella.
Auter tuni davart da l'iniziativa spirituala. Lezza scriva che questa novitad haja schoccà. Che Roma n'haja betg communitgà la raschun persuenter vegn commentà sco suonda:
Ina giada dapli vegnin nus tractads sco uffants minorens che n'han betg il dretg da savair, pertge che lur superiurs han decidì uschia e betg auter
Ins possia era interpretar quai sco intimaziun da vegnir sez a soluziuns raschunaivlas entaifer dus onns, scriva l'iniziativa spirituala en lur communicaziun a las medias.
Co funcziuna l'elecziun da l'uvestg insumma?
RR novitads 06:30